b'\n_START_ARTICLE_\nRa\xc3\xbal Gonz\xc3\xa1lez (nogometa\xc5\xa1)\n_START_SECTION_\nOmladinske godine\n_START_PARAGRAPH_\nKarijeru je po\xc4\x8deo u malom lokalnom klubu San Crist\xc3\xb3bal de los \xc3\x81ngeles (ju\xc5\xbeno predgra\xc4\x91e Madrida). Tu su ga uo\xc4\x8dili skauti Atl\xc3\xa9tica i doveli ga u svoje redove. S njima je Ra\xc3\xbal osvojio kadetsko prvenstvo \xc5\xa0panjolske. Nakon \xc5\xa1to je predsjednik kluba Jes\xc3\xbas Gil zbog rezanja tro\xc5\xa1kova donio odluku da se zatvori Atl\xc3\xa9ticova omladinska akademija, Ra\xc3\xbal je pre\xc5\xa1ao u kadete Reala. Kroz mla\xc4\x91e kategorije izborio si je put do stvaranja legende u bijelom dresu.\n_START_SECTION_\nReal Madrid\n_START_PARAGRAPH_\nProfesionalnu karijeru po\xc4\x8deo je u sezoni 1994./95., u Realovoj C mom\xc4\x8dadi. Tu je u samo 7 utakmica postigao 13 golova, pa ga je tada\xc5\xa1nji trener Reala Jorge Valdano odmah prebacio u prvi tim, u kojem je zamijenio legendarnog Emilija Butrague\xc3\xb1a. Sa 17 godina i 124 dana postao je najmla\xc4\x91i igra\xc4\x8d prvog Realovog tima u povijesti, ali je taj rekord poslije sru\xc5\xa1io Alberto Rivera krajem iste sezone, a 29. listopada 1994. na gostovanju kod Reala iz Zaragoze asistirao je za gol Iv\xc3\xa1nu Zamoranu, odu\xc5\xa1eviv\xc5\xa1i svestranom igrom i najaviv\xc5\xa1i Butrague\xc3\xb1ov odlazak iz kluba. Ve\xc4\x87 sljede\xc4\x87u utakmicu, u debiju pred doma\xc4\x87om publikom, postigao je svoj prvi seniorski gol u svojoj drugoj profesionalnoj utakmici, i to upravo protiv Atl\xc3\xa9tica, u ljutom gradskom derbiju tj. u El Madrile\xc3\xb1u. Ra\xc3\xbal si je te sezone u\xc4\x8dvrstio u prvoj mom\xc4\x8dadi te je pridonijeo osvajanju \xc5\xa1panjolske lige._NEWLINE_S Realom je osvojio i prvenstva u sezonama 1996./97.] gdje je bio strijelac 21 gola, 2000./01. gdje je dao 24 gola i 2002./03. sa 16 golova. Te iste sezone u jednome dijelu nije nastupao zbog oporavka od upale slijepog crijeva. U razdoblju od 1998. do 2002. Ra\xc3\xbal i Real Madrid osvojili su i 3 trofeja Lige prvaka (1998., 2000., 2002.). Ve\xc4\x87inu ovog vremena Ra\xc3\xbal je u napadu odli\xc4\x8dno sara\xc4\x91ivao s Fernandom Morientesom, a kasnije je tu bio opasan dvojac zajedno s Ronaldom. Preuzeo je kapetensku vrpcu 2003. godine nakon \xc5\xa1to je iz kluba oti\xc5\xa1ao Fernando Hierro i nosio ju je sve do prelaska u Schalke. Iako je nastupio u 2 finala Kupa kralja (2002. i 2004.) gdje je u prvom bio \xc4\x8dak i strijelac, nikad nije osvojio to natjecanje._NEWLINE_Postao je prvi igra\xc4\x8d s 50 golova u Ligi prvaka kada je 28. rujna 2005. bio strijelac u pobjedi 2-1 protiv Olympiakosa, a tako\xc4\x91er je rekorder i po broju utakmica u ovom natjecanju (128 dosad). Osim toga, prvi je igra\xc4\x8d koji je bio strijelac u 2 finala Lige prvaka (protiv Valencije na Stade de Franceu 2000. i protiv Bayera iz Leverkusena na Hampden Parku 2002). Kasnije je istu stvar uspio posti\xc4\x87i Samuel Eto\'o (protiv Arsenala 2006. i protiv Manchester Uniteda 2009), te Lionel Messi (tako\xc4\x91er 2009. i 2011. protiv istog kluba)._NEWLINE_Ra\xc3\xbal se odlikuje po tome \xc5\xa1to u 17-ogodi\xc5\xa1njoj karijeri nikad nije dobio crveni karton, \xc5\xa1tovi\xc5\xa1e, u prvih 13 sezona dobio je samo 19 \xc5\xbeutih kartona. Svoj 300. gol u Realovom dresu (u svim natjecanjima) postigao je hat-trickom u Kupu kralja protiv Real Uni\xc3\xb3na (Real Madrid je dobio utakmicu 4:3, ali je Real Uni\xc3\xb3n ukupnim rezultatom 6-6 ipak pro\xc5\xa1ao dalje zbog vi\xc5\xa1e golova u gostima). Ukupno je za Real postigao 323 gola, sru\xc5\xa1iv\xc5\xa1i dugogodi\xc5\xa1nji klupski rekord od 227 koji je dr\xc5\xbeao  legendarni Argentinac Alfredo di St\xc3\xa9fano golom iz voleja protiv Sportinga iz Gij\xc3\xb3na 15. velja\xc4\x8de 2009. Tako\xc4\x91er je najbolji strijelac od aktivnih igra\xc4\x8da u povijesti La Lige sa 228 golova i nalazi se na 3. mjestu vje\xc4\x8dne liste strijelaca dok su ispred njega samo Telmo Zarra sa 251 golom i Hugo S\xc3\xa1nchez sa 234._NEWLINE_Godine 2008. Ra\xc3\xbalu i njegovom dugogodi\xc5\xa1njem Suigra\xc4\x8du iz svla\xc4\x8dionice, Ikeru Casillasu, dodijeljeni su "do\xc5\xbeivotni" ugovori s Realom (\xc4\x8diji su uvjeti odre\xc4\x91ivali da \xc4\x87e svake godine biti obnavljani dokle god njih dvojica odigraju svaki po 30 utakmica u sezoni). 23. rujna 2009. Ra\xc3\xbal se po broju nastupa za Real u La Ligi izjedna\xc4\x8dio s jo\xc5\xa1 jednom Realovom legendom, Manuelom Sanch\xc3\xadsom Hontiyuelom jer su oba u tom trenutku imali po 523 odigrane utakmice. Na kraju je do\xc5\xa1ao do brojke od 550 utakmica u Realovom dresu, a po broju nastupa u La Ligi nalazi se na 2. mjestu, odmah iza Andonija Zubizarrete, koji ima 622._NEWLINE_Posljednji "susret s loptom" u Realovom dresu, prije no \xc5\xa1to ga je ozljeda udaljila s terena do kraja sezone 2008./09.,  bio je 24. travnja 2010. kad je postigao vode\xc4\x87i gol u pobjedi 1:2 protiv Reala Zaragoze, na istom stadionu na kojem je prije 16 godina debitirao u \xc5\xa1panjolskom prvenstvu. Gol je pao u 50. minuti nakon \xc5\xa1to je Ra\xc3\xbal, koji je i sam u 15. minuti zamijenio Rafaela van der Vaarta, signalizirao da ne mo\xc5\xbee odigrati utakmicu do kraja i ve\xc4\x87 se pripremao da umjesto njega u\xc4\x91e Benzema. No samo minutu prije te izmjene Real je krenuo u kontranapad. Iako se Ra\xc3\xbal vi\xc5\xa1e "vukao" po terenu nego \xc5\xa1to je tr\xc4\x8dao, dovukao se u 16-erac i ugurao loptu u mre\xc5\xbeu nakon asistencije Cristiana Ronalda. Nakon \xc5\xa1to je ostatak sezone proveo oporavljaju\xc4\x87i se od ove ozljede, Real je 25. srpnja 2010. potvrdio da \xc4\x87e Ra\xc3\xbal napustiti klub, dan nakon \xc5\xa1to je Guti potvrdio da i on odlazi iz Reala nakon 15 godina. Iako je novi Realov trener Jos\xc3\xa9 Mourinho \xc5\xbeelio da Ra\xc3\xbal ostane, sam Ra\xc3\xbal nije \xc5\xbeelio provesti narednu sezonu kao Mourinhov tre\xc4\x87i ili \xc4\x8detvrti izbor za napada\xc4\x8da i mislio je da je bolje da ode iz Reala jer je jo\xc5\xa1 uvijek mogao prikazati dobre igre u drugom klubu.\n_START_SECTION_\nSchalke 04\n_START_PARAGRAPH_\n28. srpnja 2010. Ra\xc3\xbal je potpisao dvogodi\xc5\xa1nji ugovor sa Schalkeom, \xc4\x8diji je trener Magath pozdravio ovaj transfer, izjaviv\xc5\xa1i za klupsku web-stranicu]: "To je velika vijest za Schalke 04, zadovoljan sam \xc5\xa1to smo uspjeli dovesti takvog izvrsnog igra\xc4\x8da i napada\xc4\x8da svjetske klase u Schalke i Bundesligu". Prvi gol za novi klub postigao je ve\xc4\x87 u svojoj prvoj utakmici 1. kolovoza 2010. u pobjedi 3:1 u finalu njema\xc4\x8dkog DFB Kupa protiv Bayerna. Slu\xc5\xbebeni debi je imao 7. kolovoza, i to u njema\xc4\x8dkom Superkupu, tako\xc4\x91er protiv Bayerna, koji se ovaj put "osvetio", pobijediv\xc5\xa1i 2:0. Bundesliga\xc5\xa1ki debi imao je 21. kolovoza, u porazu 2:1 od HSV-a, a bundesliga\xc5\xa1ki prvijenac postigao je 25. rujna u remiju 2:2 protiv Borussije iz M\xc3\xb6nchengladbacha, i to izjedna\xc4\x8duju\xc4\x87i gol u 87. minuti. Nakon ne\xc5\xa1to mirnijeg starta vratio se u golgetersku formu 5. studenoga s dva gola u pobjedi 3:0 protiv St. Paulija, a ve\xc4\x87 20. studenoga postigao je svoj prvi bundesliga\xc5\xa1ki hat-trick u pobjedi 4:0 protiv Werdera iz Bremena. 18. prosinca postigao je drugi hat-trick u pobjedi 3:0 protiv K\xc3\xb6lna._NEWLINE_Bio je strijelac jo\xc5\xa1 jednog klju\xc4\x8dnog gola u polufinalu Njema\xc4\x8dkog kupa protiv Bayerna 2. o\xc5\xbeujka 2011., kada je Schalke slavio 0:1 na Allianz Areni i tako se nakon 6 godina pauze plasirao u finale, gdje ih je \xc4\x8dekao drugoliga\xc5\xa1 MSV Duisburg. Ra\xc3\xbal, koji nikad nije osvojio Kup kralja u \xc5\xa0panjolskoj, sa Schalkeom je kona\xc4\x8dno do\xc5\xa1ao do pandanskog trofeja u Njema\xc4\x8dkoj nakon uvjerljive pobjede u finalu od 5-0 na Olimpijskom stadionu u Berlinu, \xc5\xa1to je i njegov prvi trofej s novim klubom. Dva mjeseca nakon ovog trofeja stigao je jo\xc5\xa1 jedan, ovaj put u Superkupu protiv prvaka, Borussije iz Dortmunda._NEWLINE_U UEFA-inim takmi\xc4\x8denjima Ra\xc3\xbal je najbolji strijelac u povijesti sa 79 golova dosad, ispred Milanovog veterana Filippa Inzaghija, koji ima 9 manje. Od toga je 71 postigao u Ligi prvaka (66 za Real i 5 za Schalke), dva za Real u europskom Superkupu 2000. i Interkontinentalnom kupu 1998. te \xc5\xa1est za Schalke u Europskoj ligi. 22. listopada 2010. postigao je 2 gola protiv Hapoela iz Tel Aviva, \xc4\x8dime se izjedna\xc4\x8dio na 1. mjestu liste strijelaca u europskim natjecanjima s legendarnim Gerdom M\xc3\xbcllerom, a rekord je sru\xc5\xa1io 15. velja\xc4\x8de 2011. postigav\xc5\xa1i klju\xc4\x8dni gol u gostima u osmini finala Lige prvaka protiv Valencije (1:1). U \xc4\x8detvrtfinalu protiv milanskog Intera postigao je 2 gola, po 1 u obje utakmice (2:5 na San Siru i 2-1 u Veltins-Areni). Tako je Schalke prvi put u svojoj povijesti u\xc5\xa1ao u polufinale Lige prvaka, ali je u njemu bolji bio Manchester United (0:2 u Gelsenkirchenu i 4:1 na Old Traffordu). 19. studenoga 2011. prvi je put predvodio Schalke kao kapetan nakon \xc5\xa1to H\xc3\xb6wedes nije mogao nastupiti zbog ozljede. To je bila utakmica protiv N\xc3\xbcrnberga, a Schalke je uvjerljivo slavio 4:0 (Ra\xc3\xbal je bio strijelac za 2:0 i asistent gola za 4:0)._NEWLINE_Zanimljivo, 17. prosinca 2011., 13 mjeseci nakon \xc5\xa1to je protiv Werdera postigao svoj prvi bundesliga\xc5\xa1ki hat-trick, Ra\xc3\xbal je postigao jo\xc5\xa1 jedan hat-trick protiv istog kluba. Bio je strijelac prva 3 gola u visokoj pobjedi 5:0 koja je Schalkeu osigurala 3. mjesto prije zimske pauze._NEWLINE_19. velja\xc4\x8de 2012. postigao je svoj 400. gol u karijeri (323 za Real, 44 za \xc5\xa0panjolsku i 33 za Schalke, u tom trenutku)._NEWLINE_Ra\xc3\xbal je krajem sezone 2011./12. obznanio da napu\xc5\xa1ta Schalke zahvaljuju\xc4\x87i se navija\xc4\x8dima, suigra\xc4\x8dima i upravi. Iako ga je glavni sponzor Gazprom, pa i sam ruski predsjednik Vladimir Putin, poku\xc5\xa1ao zadr\xc5\xbeati u klubu, to nije uspjelo. Klub je, kako bi mu zahvalio za sve \xc5\xa1to je u\xc4\x8dinio u dvije sezone, povukao Raulov broj sedam iz upotrebe.\n_START_SECTION_\nAl Sadd\n_START_PARAGRAPH_\n12. svibnja 2012. Raul je potvrdio da odlazi u katarski Al Sadd._NEWLINE_Dana 23. rujna 2012. Raul posti\xc5\xbee dva pogotka u 5:2 pobjedi protiv SC Qatara te biva progla\xc5\xa1en najboljim igra\xc4\x8dem utakmice.\n_START_SECTION_\nReprezentativna karijera\n_START_PARAGRAPH_\nReprezentativnu karijeru po\xc4\x8deo je u juniorskom razdoblju i bio je \xc4\x8dlan mlade reprezentacije \xc5\xa0panjolske na SP za juniore 1995. gdje je u 5 utakmica postigao 3 gola. Ukupno je postigao 17 golova za razne \xc5\xa1panjolske omladinske reprezentacije. U seniorskoj je nastupao dugo vremena i postigao 44 gola u 102 utakmice i do 25. o\xc5\xbeujka 2011., kada ga je pretekao David Villa, bio je najbolji strijelac Furije u povijesti._NEWLINE_Od ta 44 gola 32 je postigao u natjecateljskim utakmicama (od toga 6 na svjetskim ili europskim prvenstvima), a 12 u prijateljskim susretima. 27. o\xc5\xbeujka 1999. u kvalifikacijama za Euro 2000. postigao je 4 gola (1 od njegova 2 hat-tricka za reprezentaciju) u visokoj pobjedi nad Austrijom 9:0. Samo 4 dana kasnije postigao je i drugi hat-trick protiv San Marina._NEWLINE_Nakon \xc5\xa1to se 2002. dotada\xc5\xa1nji kapetan Hierro povukao iz reprezentacije, Ra\xc3\xbal je preuzeo kapetansku vrpcu i nosio je naredne 4 godine._NEWLINE_Zanimljivo je da je njegova reprezentativna karijera po\xc4\x8dela i zavr\xc5\xa1ila tako \xc5\xa1to je bio izostavljen iz selekcija za europsko prvenstvo. Uprkos tome \xc5\xa1to su Ra\xc3\xbalove prve 2 seniorske sezone bile uspje\xc5\xa1ne, tada\xc5\xa1nji izbornik Javier Clemente nije ga pozvao za Euro 1996. u Engleskoj i morao je \xc4\x8dekati do listopada te godine na svoj reprezentativni debi u utakmici protiv \xc4\x8ce\xc5\xa1ke, a ve\xc4\x87 u narednoj utakmici protiv Jugoslavije postigao je svoj reprezentativni prvijenac. Nastupio je na 3 svjetska prvenstva (1998., 2002. i 2006.) i 2 europska (2000. i 2004.), postigav\xc5\xa1i barem 1 gol na svakom od ta 3 SP-a. 2002. godine postigao je 3 gola u grupnoj fazi, ali se zatim povrijedio u utakmici protiv Irske, \xc4\x8dime je prvenstvo za njega bilo gotovo._NEWLINE_Ra\xc3\xbal nije pozvan u reprezentaciju od rujna 2006., tj. od poraza 3:2 protiv Sjeverne Irske u Belfastu (kada je Ra\xc3\xbal pri kraju utakmice pogodio stativu), uklju\xc4\x8duju\xc4\x87i i izostanak s Eura 2008. jer je tada\xc5\xa1nji izbornik Aragon\xc3\xa9s dao prednost Torresu i Villi). Na mjestu kapetana zamijenio ga je Casillas, koji je 2010. podigao trofej za svjetskog prvaka.\n_START_SECTION_\nPrivatni \xc5\xbeivot\n_START_PARAGRAPH_\nVe\xc4\x87 dosta sezona, Raul nakon postizanja pogotka ljubi vjen\xc4\x8dani prsten kao zahvala njegovoj \xc5\xbeeni Mames Sanz na \xc4\x8detiri sina i k\xc4\x87er. Dvojici sinova je dao ime po Jorgeu Valdanu i po Hugu Sanchezu. \xc5\xbdene su ga prozvale An\xc4\x91eo iz Madrida. Ima jo\xc5\xa1 mnogo nadimaka kao \xc5\xa1to su Princ Madrida, El grande Jugador, Bijeli an\xc4\x91eo i El Capitan. Ra\xc3\xbal u\xc5\xbeiva slu\xc5\xa1ati \xc5\xa1panjolsku glazbu, a voli i \xc4\x8ditati, naro\xc4\x8dito knjige Artura P\xc3\xa9reza Revertea.'